CELEX: 32022R0685
Language: lt
Date: 2022-04-28 00:00:00
Title: Komisijos įgyvendinimo reglamentas (ES) 2022/685 2022 m. balandžio 28 d. kuriuo dėl mėginių ėmimo iš žuvų ir sausumos gyvūnų reikalavimų iš dalies keičiamas Reglamentas (EB) Nr. 333/2007 (Tekstas svarbus EEE)

2022 4 29   
               
               
                  LT
               
               
                  Europos Sąjungos oficialusis leidinys
               
               
                  L 126/14
               
            
         KOMISIJOS ĮGYVENDINIMO REGLAMENTAS (ES) 2022/685
         2022 m. balandžio 28 d.
         kuriuo dėl mėginių ėmimo iš žuvų ir sausumos gyvūnų reikalavimų iš dalies keičiamas Reglamentas (EB) Nr. 333/2007
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2017 m. kovo 15 d. Europos Parlamento ir Tarybos reglamentą (ES) 2017/625 dėl oficialios kontrolės ir kitos oficialios veiklos, kuri vykdoma siekiant užtikrinti maisto ir pašarų srities teisės aktų bei gyvūnų sveikatos ir gerovės, augalų sveikatos ir augalų apsaugos produktų taisyklių taikymą, kuriuo iš dalies keičiami Europos Parlamento ir Tarybos reglamentai (EB) Nr. 999/2001, (EB) Nr. 396/2005, (EB) Nr. 1069/2009, (EB) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 ir (ES) 2016/2031, Tarybos reglamentai (EB) Nr. 1/2005 ir (EB) Nr. 1099/2009 bei Tarybos direktyvos 98/58/EB, 1999/74/EB, 2007/43/EB, 2008/119/EB ir 2008/120/EB, ir kuriuo panaikinami Europos Parlamento ir Tarybos reglamentai (EB) Nr. 854/2004 ir (EB) Nr. 882/2004, Tarybos direktyvos 89/608/EEB, 89/662/EEB, 90/425/EEB, 91/496/EEB, 96/23/EB, 96/93/EB ir 97/78/EB bei Tarybos sprendimas 92/438/EEB (Oficialios kontrolės reglamentas) (1), ypač į jo 34 straipsnio 6 dalį,
         kadangi:
         
                     (1)
                  
                  
                     Komisijos reglamente (EB) Nr. 333/2007 (2) nustatyti mėginių ėmimo ir analizės metodai vykdant mikroelementų ir perdirbant maistą susidarančių teršalų koncentracijos maisto produktuose kontrolę;
                  
               
                     (2)
                  
                  
                     Reglamento (EB) Nr. 333/2007 priedo B dalyje nustatytos specialios nuostatos dėl didelėmis siuntomis pristatomų didelių žuvų mėginių ėmimo; pagal jas mėginiai imami iš viduriniosios tokių žuvų dalies. Kadangi kai kuriais atvejais tai gali turėti didelį poveikį produktui, reikia nustatyti alternatyvius mėginių ėmimo reikalavimus ir leisti mėginius imti iš galvos ir uodegos. Be to, būtina nustatyti vienodus reikalavimus tai žuvies daliai, iš kurios imami mėginiai, atsižvelgiant į žuvų dydžio skirtumus, nes tokie reikalavimai užtikrintų geresnį tyrimų rezultatų palyginamumą visoje Sąjungoje;
                  
               
                     (3)
                  
                  
                     dėl iš dalies pakeistų mėginių ėmimo iš žuvų reikalavimų taip pat reikėtų iš dalies pakeisti termino „siunta“ apibrėžtį ir pateikti „panašaus dydžio arba masės“ apibrėžtį;
                  
               
                     (4)
                  
                  
                     Tarybos direktyvos 96/23/EB (3) IV priede nustatyti mėginių ėmimo iš sausumos gyvūnų ir akvakultūros produktų liekanų ir teršalų tyrimams reikalavimai. Direktyva 96/23/EB panaikinta Reglamentu (ES) 2017/625, tačiau pagal to reglamento 150 straipsnį, ta direktyva galioja iki 2022 m. gruodžio 14 d. Atsižvelgiant į pereinamojo laikotarpio priemonių, susijusių su Direktyvos 96/23/EB taikymu, galiojimo pabaigą, tie reikalavimai turi būti nustatyti Reglamente (EB) Nr. 333/2007, kad jie būtų taikomi nuo 2022 m. gruodžio 15 d.;
                  
               
                     (5)
                  
                  
                     todėl Reglamentas (EB) Nr. 333/2007 turėtų būti atitinkamai iš dalies pakeistas;
                  
               
                     (6)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (EB) Nr. 333/2007 priedas iš dalies keičiamas pagal šio reglamento priedą.
         
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Šis priedas taikomas nuo 2022 m. gruodžio 15 d.
         
         
            Šis reglamentas privalomas visas ir taikomas visose valstybėse narėse.
            Priimta Briuselyje 2022 m. balandžio 28 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 95, 2017 4 7, p. 1.
         
            (2)  2007 m. kovo 28 d. Komisijos reglamentas (EB) Nr. 333/2007, kuriuo nustatomi mėginių ėmimo ir analizės metodai vykdant mikroelementų ir perdirbant maistą susidarančių teršalų koncentracijos maisto produktuose kontrolę (OL L 88, 2007 3 29, p. 29).
         
            (3)  1996 m. balandžio 29 d. Tarybos direktyva 96/23/EB dėl kai kurių medžiagų ir jų likučių gyvuose gyvūnuose ir gyvūninės kilmės produktuose monitoringo priemonių, panaikinanti Direktyvas 85/358/EEB ir 86/469/EEB bei Sprendimus 89/187/EEB ir 91/664/EEB (OL L 125, 1996 5 23, p. 10).
      
      
         
            PRIEDAS
            Reglamento (EB) Nr. 333/2007 priedas iš dalies keičiamas taip:
            
                        1)
                     
                     
                        A dalis iš dalies keičiama taip:
                        
                                    a)
                                 
                                 
                                    termino „siunta“ apibrėžtis pakeičiama taip:
                                    „siunta“: tai identifikuojamas kiekis vienu metu pristatytų maisto produktų, turinčių, kaip nustato pareigūnas, bendrų savybių (pvz., vienoda kilmė, veislė, rūšis, tas pats vandens baseinas, pakuotės tipas, pakuotojas, siuntėjas arba vienodi žymenys;“;
                                 
                              
                                    b)
                                 
                                 
                                    pridedama ši apibrėžtis:
                                    „panašūs dydis arba masė“: dydis arba masė, kurių skirtumai neviršija 50 proc.“;
                                 
                              
                  
                        2)
                     
                     
                        B dalis iš dalies keičiama taip:
                        
                                    a)
                                 
                                 
                                    B.2.3 punktas pakeičiamas taip:
                                    „B.2.3   Konkrečios mėginių ėmimo iš neišdorotų panašaus dydžio ar masės žuvų siuntų nuostatos
                                    
                                    Iš siuntos imamų taškinių mėginių skaičius pateiktas 3 lentelėje. Jungtinio mėginio, sujungiančio visus atskiruosius mėginius, masė turi būti bent 1 kg (žr. B.2.2 punktą).
                                    
                                                —
                                             
                                             
                                                Jei siuntą, iš kurios reikia paimti mėginį, sudaro mažos žuvys (vienos žuvies masė mažesnė nei 1 kg), kaip taškinis mėginys jungtiniam mėginiui gauti imama visa žuvis. Jei gauto jungtinio mėginio masė yra didesnė kaip 3 kg, taškinius mėginius gali sudaryti jungtiniam mėginiui imamos žuvies vidurinioji dalis, sverianti bent 100 g. Mėginiui homogenizuoti naudojama visa dalis, kuriai taikoma didžiausia leidžiamoji koncentracija.
                                                Vidurinioji žuvies dalis yra apie svorio centrą. Dažniausiai ji yra ties nugaros peleku (jei žuvis turi nugaros peleką) arba viduryje tarp žiaunų ir šalinamosios angos.
                                             
                                          
                                                —
                                             
                                             
                                                Jei siuntą, iš kurios reikia paimti mėginių, sudaro didesnės žuvys (vienos žuvies masė lygi 1 kg ar didesnė), taškinį mėginį sudaro žuvies vidurinioji dalis. Kiekvieno taškinio mėginio masė yra bent 100 g.
                                                Jei žuvys yra vidutinio dydžio (jų masė yra lygi 1 kg ar didesnė ir mažesnė nei 6 kg), taškinį mėginį sudaro gabalas iš vidurinės žuvies dalies nuo nugarkaulio iki papilvės.
                                                Jei žuvys yra labai didelės (pvz., jų masė lygi 6 kg arba didesnė), taškinis mėginys imamas iš vidurinės žuvies dalies dešiniosios pusės (žiūrint iš priekio) nugaros šoninio raumens. Jeigu imant tokį gabalą iš vidurinės žuvies dalies būtų padaryta didelių finansinių nuostolių, neatsižvelgiant į siuntos dydį, pakaktų paimti tris bent 350 g masės taškinius mėginius arba pasirinktinai tris kiekvienos žuvies bent 350 g masės taškinius mėginius susidedančius iš lygių dalių (po 175 g) iš arti uodegos dalies esančios raumens mėsos ir arti galvos dalies esančios raumens mėsos.“;
                                             
                                          
                              
                                    b)
                                 
                                 
                                    įterpiami šie punktai:
                                    „B.2.4.   Mėginių ėmimas iš skirtingo dydžio ir (arba) masės neišdorotų žuvų siuntų
                                    
                                    Taikomos B.2.3 punkte pateiktos mėginio sudarymo nuostatos.
                                    Jeigu dominuoja tam tikro dydžio arba svorio klasė (kategorija) (maždaug 80 % partijos arba daugiau), mėginys imamas iš žuvų, kurių dydis arba masė dominuoja. Šis mėginys laikytinas reprezentatyviu visos siuntos mėginiu.
                                    Jeigu tam tikros dominuojančio dydžio arba svorio klasės (kategorijos) nėra, užtikrinama, kad mėginiui atrinktos žuvys būtų reprezentatyvios siuntai. Tokiems atvejams skirtos specialios gairės pateikiamos dokumente „Guidance on sampling of whole fishes of different size and/or weight“ (*1).
                                    B.2.5.   Konkrečios mėginių ėmimo iš sausumos gyvūnų nuostatos
                                    
                                    Kai imami kiaulių, galvijų, avių, ožkų ir arklinių šeimos gyvūnų mėsos ir subproduktų mėginiai, bent iš vieno gyvūno imamas 1 kg masės mėginys. Jei reikia gauti 1 kg mėginį, vienodi mėginio kiekiai gali būti paimti iš daugiau nei vieno gyvūno.
                                    Kai imami naminių paukščių mėginiai, norint gauti 1 kg jungtinį mėginį, vienodi mėsos mėginio kiekiai imami bent iš trijų gyvūnų. Kai mėginys imamas iš naminių paukščių, norint gauti 300 g jungtinį mėginį, vienodi subproduktų mėginio kiekiai imami bent iš trijų gyvūnų.
                                    Kai imami ūkiuose auginamų medžiojamųjų gyvūnų mėsos ir subproduktų mėginiai, bent iš vieno gyvūno imamas 300 g masės mėginys. Jei reikia gauti 300 g mėginį, vienodi mėginio kiekiai gali būti paimti iš daugiau nei vieno gyvūno.
                                    
                                       (*1)  https://ec.europa.eu/food/safety/chemical-safety/contaminants/sampling-and-analysis“;"
                        
                                 
                              
                  
                        3)
                     
                     
                        C.2.1 punktas pakeičiamas taip:
                        „C.2.1   Atsargumo priemonės ir bendrosios sąlygos
                        
                        Pagrindinis reikalavimas – gauti reprezentatyvų ir homogenišką laboratorinį mėginį, nesukeliant antrinės taršos.
                        Mėginiui homogenizuoti naudojama visa dalis, kuriai taikoma didžiausia leidžiamoji koncentracija.
                        Ruošiant visų produktų, išskyrus žuvis, laboratorinį mėginį naudojama visa laboratorijos gauta mėginių medžiaga.
                        Laboratorijos gauta žuvų mėginių medžiaga homogenizuojama. Ruošiant laboratorinį mėginį naudojama reprezentatyvi homogenizuoto jungtinio mėginio dalis / kiekis.
                        Atitiktis Reglamente (EB) Nr. 1881/2006 nustatytai didžiausiai leistinai koncentracijai nustatoma atsižvelgiant į laboratoriniuose mėginiuose nustatytą koncentraciją.“
                     
                  
               (*1)  https://ec.europa.eu/food/safety/chemical-safety/contaminants/sampling-and-analysis“;“